Filip I. (Francúzsko)

**Filip I.** (* 1052, Champagne-et-Fontaine, Francúzske kráľovstvo – † 29. júl 1108, Melun) bol francúzsky kráľ z dynastie Kapetovcov.

## Životopis
Narodil sa ako najstarší syn Henricha I. a jeho tretej manželky Anny Kyjevskej, dcéry kyjevského kniežaťa Jaroslava I. Múdreho. V kapetovskom rode nezvyčajné meno Filip, býva spájané s byzantským vplyvom na kyjevskom dvore, prípadne s úctou, ktorej sa apoštol Filip v Kyjeve tešil. Ešte za života svojho otca bol v siedmich rokoch korunovaný za spolukráľa v Reims. Keď jeho otec 4. augusta 1060 zomrel, stal sa Filip bez problémov jeho nástupcom. Vzhľadom k veku mu bol za poručníka určený jeho strýko, flanderský gróf Balduin V. Významnú úlohu hrala aj kráľovná matka, ktorá o svoj vplyv prišla skorým sobášom s grófom Rudolfom z Valois. 
[thumb|left|upright|Filip I. a [Bertrada z Montfortu, vo veži zapudená Berta Holandská *(Chroniques de Saint-Denis)*]]
V roku 1067, po dovŕšení pätnástich rokov, prevzal vládu. Nové spojenectvo spečatil kráľov sobáš s Bertou, nevlastnou dcérou Róberta I. Flanderského. V ďalších rokoch sa Filipovi podarilo získať Vexin. Hlavným cieľom jeho politiky však bola snaha o rozdelenie Anglicka a Normandie. Podporoval preto vzburu Róberta II. Normandského proti jeho otcovi Viliamovi Dobyvateľovi. To sa splnilo v roku 1087, kedy Róbert po smrti Viliama Dobyvateľa získal Normandiu a  druhý syn Viliam II. Anglicko. Keď sa však Róbert rozhodol vydať na prvú križiacku výpravu založil Normandiu svojmu bratovi Viliamovi, aby získal peniaze na vyzbrojenie vojska. Anglicko a Normandia tak boli opäť zjednotené pod jedným vládcom.

V roku 1092 Filip zapudil svoju manželku Bertu. Dôvodom podľa súdobého kronikára Viliama z Malmesbury bolo vraj tiež to, že zapudená kráľovná bola príliš tlstá. Jej nástupkyňou sa mala stať Bertrada z Montfortu, ktorá ale bola už vydatá za Fulka IV. z Anjou. Filip ju teda najprv uniesol a potom sa s ňou oženil. 

Z tohto dôvodu bol na synode v Autune Filip exkomunikovaný. O rok neskôr na koncile v Clermonte, ktorý vyhlásil prvú krížovú výpravu, potvrdil exkomunikáciu i pápež Urban II. O dva roky neskôr sa kráľ naoko *cudzoložstva zriekol* a získal pápežské odpustenie. Exkomunikovaný bol znovu v roku 1099 a v roku 1104 alebo 1105 zložil spoločne s Bertradou v Paríži ďalšiu planú prísahu, že sa od seba odlúčia. 

Zomrel v roku 1108 a je pochovaný v kláštore Saint-Benoît-sur-Loire.

## Manželstvá a deti
1. 1072 Berta Holandská (* okolo 1055†  1094), dcéra grófa Florensa I. Holandského a Gertrúdy Saskej:
* Konstancia (* 1078 – † okolo 1125) ∞
** 1093/1195 gróf Hugo I. zo Champagne (anulované 1104)
** 1106 Bohémond z Tarentu († 1111)
* Ľudovít VI. (* 1081 – † 1137) francúzsky kráľ 
* Henrich (* 1083 – † ako dieťa)
* Karol (* 1085 –† ako dieťa)
* Eudes (* 1087 – † 1096)

2. 15. máj 1092 Bertrade de Montfort (*1070 – † 1117), dcéra grófa Simona I. de Montfort a kontesy Agnès d’Évreux:
* Filip (* okolo 1093 – † po roku 1129), gróf de Mantes ∞ 1104 Alžbeta de Montlhéry († 1141)
* Fleury (* okolo 1093 – † okolo 1147)
* Cecilia (* okolo 1097 – † po roku 1145) ∞ 
** 1106 Tankred z Hauteville († 1112)
** 1115 gróf Pons z Tripolisu († 1137)
* Eustachia (* 1102 – † okolo 1143), zakladateľka rádu benediktínok v Yerres

## Referencie


## Iné projekty

Kategória:Narodenia v 1052
Kategória:Úmrtia 22. júla
Kategória:Úmrtia v 1108
Kategória:Králi Francúzska
Kategória:Kapetovci